Лъэпкъ шэным икъэгъэнэфэн образхэр фигъэIорышIэзэ, тхакIом хъурэ-шIэрэхэр фэIэпэIасэу зэрегъэзафэх, зэкIэлъегъакIох. Романэу «Шыу закъор» адыгабзэкIэ 1974-рэ илъэсым, урысыбзэкIэ ежь зэридзэкIыгъэу 1977-рэ илъэсым къыдэкIыгъэх. КIэрэщэ Тембот характерэу къытхэрэр социальнэ  купитIумэ япхыгъэу гощыгъэх: фэкъолIхэмрэ – Ерстэм, Темгъан Таур, Батым, Суанд ыкIи лIэкъолIэшхэмрэ – Алджэрыкъор, Болэтыкъор, Хьатыу. Сюжетэу романым иIэр а купитIум азфагу къихъухьэрэ зэутэкIхэм къагъэпсы. Кульминациер зытефэрэр Шыу закъом Алджэрыкъо Кущыку зыщиукIырэр ары. Шыу закъор Суандэу къычIэкIы. Мы пшъашъэм иобраз жэрыIуабзэм хэт бзылъфыгъэ лIыхъужъ образхэр угу къагъэкIы. Адыгэ жэрыIуабзэм къыхэфэрэ бзылъфыгъэхэр, щынагъо лъэпкъым къызыфыкъокIыкIэ, хъулъфыгъэмэ аготэу мэзаох, хъулъфыгъэ шъуашэр ащыгъэу яшъхьафитныгъэрэ ячIыгурэ къаухъумэ. Мы романым хэт бзылъфыгъэм ятэ-янэхэм ялъ ешIэжьы. Суанд зыщыщ Темгъанэхэр фэкъолI лъэшхэу Алджэрыкъо лIэкъолIэшмэ ашъхьэ фырамыгъэIыхынхэу щытыгъэх. Арти, Алджэрыкъомэ Темгъэнэ пагэхэр ыкIи лъэшхэр алъэгъу хъущтыгъэхэп. Суанд джэгум зэрэщызекIуагъэр ушъхьагъу ашIи Темгъанэхэр зэрапхъуагъэх. Суанд джэгум адыгэ зекIуакIэкIэ щызекIуагъ – къамыщ утIонкIагъэр зыIыгъ Алджэрыкъом къыдэшъон ыдагъэп, ау Кущыку «зыщыщ лъэпкъыр ымыгъэгъуащэу шъхьаIатыгъэ пагэу, пытэу уцоу, мыхъыжъэу къэкIо. Ау ...шыкIэпщ утIонкIагъэр Iэ джабгъум IэкIэлъ... КIэпщыр аIыгъэу къашъом техьаныр хэбзагъэп, емыкIоу алъытэщтыгъэ... Суанди джэгуакIом зыфищэий, зыгорэ риIуагъ. ДжэгуакIоми псынкIэу ыIэ къыIэти, кIалэр зэтыригъэуцуагъ. Зигъэсэмэркъэушъоу IугушIукIи къыIуагъ: – А Кущыку, а сикIас, пшъашъэр бгъэщтагъэ. Къэтхьаусыхи, къысиIуагъэр ары: «КъысэонкIэ сегъащтэ, къамыщ ымыIыгъэу къэшъогъу горэ къысфэбгъотыгъэемэ...» Ащ зыфи1орэр тэрэз, гъазэри уик1эпщ гъэт1ылъ» (11, 70).  Алджэрыкъо Кущыку зэк1ак1озэ пчэгум ик1ыжьи джэгум ахэк1ыжьыгъ. Темгъанэмэ  я Суанд къыриш1агъэр афигъэгъурэп; яти, яни, ыши аук1ых, Суанд зыдэхъугъэр амыш1эу мэк1оды. Охътэ заулэ теш1агъэу Тамбыр 1уашъхьэм шыу закъо горэ къытехьэшъ, екIуалIэхэрэмэ яджабгъунэ щабзэкIэ къыреуты. Зэгорэм Алджэрыкъо Кущыкуи гъусэхэр иIэу а Iуашъхьэм екIуалIэ ыкIи, щэбзащэм икъурбэкъый зыхесэшъ, малIэ. Шыу закъор Тамбыр Iуашъхьэм текIодыкIыжьы.